मुंबईः भारत के अनुभवी तेज गेंदबाज आशीष नेहरा का मानना है कि अंतिम ओवरों में गेंदबाजी के लिए गेंदबाज को मानसिक रुप से दृढ़ होना होगा। सनराइजर्स हैदराबाद के लिए खेलने वाले नेहरा ने कहा, ‘अंतिम ओवरों को लेकर मेरी सीधी सोच है। सबसे पहले तो आपको मानसिक रूप से काफी मजबूत होना होगा। कई बार मैने देखा कि पहली गेंद पर छक्का पड़ जाता है और दूसरी पर भी। आपको एक ओवर में 25-26 रन भी पड़ सकते हैं।’ उन्होंने कहा, ‘यदि आप मानसिक रूप से दृढ़ हैं तो पहली दो गेंद पर छक्के पड़ने के बाद भी आप 15 रन का ओवर फेंक सकते हैं। ये 5-10 रन काफी फर्क पैदा करते हैं।’ उन्होंने स्वीकार किया कि यॉर्कर फेंकना आसान नहीं है। उन्होंने कहा, ‘हर किसी की मानसिकता अलग होती है। यॉर्कर शब्द मैने टी20 क्रिकेट में सुना। हर कोई कहता है कि यॉर्कर फेंको। जिसने कभी गेंदबाजी नहीं की हो, उसे पता नहीं होता कि यॉर्कर फेंकने में क्या लगता है।’